# **หน้าปก** [Cover]

**ความเป็นหนึ่งเดียวกันของมนุษยชาติ**

[Oneness of Mankind]



# **สารบัญ** [Table of Contents]

[หน้าปก [Cover] 1](#_Toc482179154)

[สารบัญ [Table of Contents] 2](#_Toc482179155)

[ความเป็นหนึ่งเดียวกันของมนุษยชาติ [Oneness of Mankind] 3](#_Toc482179156)

[1. วิทยาศาสตร์และศาสนาออกตัวพร้อมกันในการประสานมนุษยชาติให้เป็นหนึ่ง [Science and Religion were simultaneously inaugurated to unify mankind] 3](#_Toc482179157)

[2. สำนึกในความเป็นพลเมืองของโลก [Consciousness of World Citizenship] 5](#_Toc482179158)

[3. เอกภาพในความหลากหลาย [Unity in Diversity] 8](#_Toc482179159)

[4. ระดับบุคคลแผ่ไปถึงระดับโลก [Individual to Global Level] 10](#_Toc482179160)

[เว็บไซต์อย่างเป็นทางการ  
ของชุมชนบาไฮประเทศไทย](http://www.bahai.or.th/)

[International Bahá’í Website  
in English and other languages](http://www.bahai.org/)

ฉบับแปลอย่างไม่เป็นทางการ (เมษายน 2560)

[Provisional Translation (April 2017)]

**ศาสนาบาไฮ**

# **ความเป็นหนึ่งเดียวกันของมนุษยชาติ** [Oneness of Mankind]

## **1. วิทยาศาสตร์และศาสนาออกตัวพร้อมกันในการประสานมนุษยชาติให้เป็นหนึ่ง** [Science and Religion were simultaneously inaugurated to unify mankind]

*ในทุกยุคศาสนาแสงสว่างแห่งการนำทางสวรรค์ได้รวมจุดมาที่หัวข้อสำคัญหัวข้อหนึ่ง...ในการเปิดเผยพระธรรมที่น่าพิศวงนี้ ในศตวรรษที่รุ่งโรจน์นี้ รากฐานของศาสนาของพระผู้เป็นเจ้าและลักษณะเด่นของกฎของพระองค์คือ สำนึกในความเป็นหนึ่งเดียวกันของมนุษยชาติ [[1]](#footnote-1)*

พระอับดุลบาฮา

จุดประสงค์ของพระศาสดาทั้งหลายที่เสด็จมาก่อตั้งศาสนาก็เพื่อสถาปนาความสามัคคีของมนุษย์ ความสามัคคีนี้มีวิวัฒนาการมายาวนานนับเป็นพันๆ ปี ซึ่งพระศาสดาแต่ละองค์ในอดีตแต่ละยุคต่างสั่งสอนมนุษย์ให้มีความสามัคคีกันในระดับที่ขยายตัวกว้างขึ้นเรื่อยมา เริ่มตั้งแต่ความสามัคคีของครอบครัว ต่อมาขยายวงออกเป็นความสามัคคีกันเป็นชนเผ่า ซึ่งมาจากหลายๆ ครอบครัวรวมตัวกันหลังจากนั้นก็ขยายตัวกว้างขึ้นเมื่อหลายๆ ชนเผ่ามารวมตัวกันก่อตั้งนครรัฐ และขยายตัวออกไปเป็นชาติที่รวมนครรัฐต่างๆ เข้าไว้ด้วยกัน ก้าวต่อไปของความสามัคคีซึ่งจะเป็นขั้นสูงสุดบนพิภพนี้คือ ความเป็นหนึ่งเดียวกันของมวลมนุษยชาติทั่วทั้งโลก และนี่คือพันธกิจที่พระบาฮาอุลลาห์ผู้ก่อตั้งศาสนาบาไฮเสด็จมาในยุดใหม่นี้

แผนการของพระผู้เป็นเจ้าที่จะประสานสามัคคีมนุษยชาติทั่วโลก ได้ออกตัวอย่างเงียบๆ ไม่ทันสังเกตในวันที่ 23 พฤษภาคม พ.ศ. 2387 (ค.ศ. 1844) โดยการกำเนิดของศาสนาบาไฮในเปอร์เซีย ที่นำหลักธรรมแห่งความเป็นหนึ่งเดียวกันของมนุษยชาติมาประสานจิตวิญญาณของมวลมนุษย์ทั้งโลกเข้าด้วยกัน ส่วนทางด้านวิทยาศาสตร์ในวันเดียวกันนั้นในอีกซีกโลกหนึ่งที่อเมริกา แซมมัว มอสผู้คิดค้นโทรเลขได้ทดลองส่งโทรเลขออกไปเป็นผลสำเร็จครั้งแรกด้วยข้อความว่า “พระผู้เป็นเจ้าทรงทำอะไร” ซึ่งเป็นจุดเริ่มต้นของยุคใหม่แห่งการสื่อสารคมนาคม ที่นำไปสู่การเชื่อมโยงมวลมนุษย์ทั้งโลกให้ติดต่อกันได้ด้วยเทคโนโลยีที่ล้ำหน้าขึ้นเรื่อยๆ ไม่นานหลังจากนั้น ฉะนั้นวันที่ 23 พฤษภาคม พ.ศ. 2387 (ค.ศ. 1844) นี้เองคือวันที่วิทยาศาสตร์และศาสนาออกตัวพร้อมกันอย่างไม่คาดหมาย เพื่อจะประสานสามัคคีมนุษยชาติทั่วโลกทั้งด้านวัตถุและจิตใจ และเข้าสู่ยุคใหม่แห่งเอกภาพของโลกที่เป็นไปไม่ได้ในยุคศาสนาทั้งหลายในอดีต ธรรมลิขิตบาไฮกล่าวไว้ว่า :

*ในวัฏจักรทั้งหลายที่ผ่านมาถึงแม้ความกลมเกลียวจะได้รับการสถาปนา กระนั้นเนื่องด้วยปราศจากวิธีการ เอกภาพของมวลมนุษยชาติจึงบรรลุไม่ได้ ทวีปทั้งหลายแบ่งแยกจากกันไกล ไม่เพียงเท่านั้น แม้ในหมู่ชนชาติในทวีปเดียวกัน การสมาคมและแลกเปลี่ยนความคิดแทบจะเป็นไปไม่ได้ ยังผลให้การสื่อสาร ความเข้าใจและเอกภาพของชนชาติและวงศ์ตระกูลทั้งหมดของโลกบรรลุไม่ได้ อย่างไรก็ตามในยุคนี้วิธีการสื่อสารได้ทวีขึ้น และห้าทวีปของโลกได้เชื่อมเข้าด้วยกันเป็นหนึ่งอย่างแท้จริง...ทำนองเดียวกัน สมาชิกทั้งหมดของครอบครัวมนุษย์ไม่ว่าประชาชนหรือรัฐบาล ไม่ว่าเมืองหรือหมู่บ้าน ได้พึ่งพาอาศัยกันมากขึ้น เพราะเป็นไปไม่ได้อีกต่อไปที่ใครจะอยู่ได้โดยลำพัง เนื่องด้วยสายสัมพันธ์ทางการเมืองได้ประสานประชาชนและชาติทั้งหมดเข้าด้วยกัน และพันธะทางการค้าและอุตสาหกรรม เกษตรกรรมและการศึกษา กำลังแข็งแกร่งขึ้นทุกวัน ด้วยเหตุนี้เอกภาพของมวลมนุษยชาติจึงสามารถบรรลุได้ในยุคนี้ แท้จริงแล้วนี้มิใช่อื่นใดแต่เป็นหนึ่งในสิ่งมหัศจรรย์ทั้งหลายของยุคที่น่าพิศวงนี้ ศตวรรษที่รุ่งโรจน์นี้ ซึ่งไม่มีในยุคก่อนๆ เพราะศตวรรษนี้ซึ่งเป็นศตวรรษแห่งแสงสว่าง ได้รับการประสาทด้วยความรุ่งโรจน์ อานุภาพและความสว่างเป็นพิเศษอย่างไม่เคยมีมาก่อน ด้วยเหตุนี้จึงมีสิ่งที่น่าพิศวงใหม่ๆ คลี่ออกมาอย่างน่ามหัศจรรย์ทุกวัน ในที่สุดจะเห็นได้ว่าเทียนทั้งหลายแห่งเอกภาพจะลุกอย่างเจิดจ้าเพียงใดในหมู่มนุษย์*

*จงดูซิว่าแสงสว่างของเอกภาพกำลังรุ่งอรุณขึ้นมาบนขอบฟ้าที่มืดมนของโลกอย่างไร เทียนเล่มแรกคือเอกภาพในวงการเมืองซึ่งเริ่มมีแสงสลัวๆ ให้เห็นได้ในปัจจุบัน เทียนเล่มที่สองคือเอกภาพทางความคิดเกี่ยวกับภารกิจของโลก ซึ่งจุดสมบูรณ์ของเอกภาพนี้จะเป็นที่เห็นได้อีกไม่นาน เทียนเล่มที่สามคือเอกภาพของอิสรภาพซึ่งจะบังเกิดขึ้นอย่างแน่นอน เทียนเล่มที่สี่คือเอกภาพของศาสนาซึ่งเป็นศิลาหลักของรากฐานเอง และความอำไพทั้งหมดของเอกภาพนี้จะถูกเปิดเผยออกมาโดยอานุภาพของพระผู้เป็นเจ้า เทียนเล่มที่ห้าคือเอกภาพของชาติทั้งหลาย ซึ่งจะได้รับการสถาปนาอย่างมั่นคงในศตวรรษนี้ และจะทำให้ชนชาติทั้งหมดถือว่าตนเป็นพลเมืองของปิตุภูมิเดียวกัน เทียนเล่มที่หกคือเอกภาพของเชื้อชาติทั้งหลาย ซึ่งจะทำให้ทุกคนที่อาศัยอยู่ในโลกกลายเป็นประชาชนและวงศ์ตระกูลของเชื้อชาติเดียวกัน เทียนเล่มที่เจ็ดคือเอกภาพของภาษา กล่าวคือ การเลือกภาษาสากลหนึ่งภาษาแล้วนำมาสอนประชาชนทั้งหมดให้ใช้สนทนากัน เอกภาพทั้งหมดนี้จะบังเกิดขึ้นอย่างหลีกเลี่ยงไม่ได้ เนื่องด้วยอานุภาพของอาณาจักรของพระผู้เป็นเจ้าจะช่วยให้เกิดขึ้น [[2]](#footnote-2)*

พระอับดุลบาฮา

## **2. สำนึกในความเป็นพลเมืองของโลก** [Consciousness of World Citizenship]

เอกภาพของโลกคือเป้าหมายต่อไปในวิวัฒนาการของสังคมมนุษย์ ซึ่งไม่ได้ปฏิเสธหรือล้มเลิกความรักประเทศของตน แต่มาต่อยอดความรักชาติที่บรรลุถึงโดยอานุภาพธรรมของศาสนาในอดีต ซึ่งเพียงพอสำหรับสภาพของโลกในเวลานั้นที่แต่ละชาติแยกจากกันไกล แต่มาในสมัยนี้จำเป็นที่มนุษยชาติจะต้องมีสำนึกในความเป็นพลเมืองของโลก :

*พระบาฮาอุลลาห์ทรงยืนยันเองว่า “ชิวหาแห่งความโอฬาร...ได้ประกาศในยุคแห่งการสำแดงองค์ของพระองค์ว่า : หาควรไม่ที่เขาจะโอ้อ้วดว่ารักประเทศของตน แต่ที่ควรสำหรับเขาคือการรักโลก”...ความรักประเทศของตนซึ่งได้รับการปลูกฝังและเน้นย้ำโดยคำสอนของอิสลามว่าเป็น “องค์ประกอบหนึ่งของศาสนาของพระผู้เป็นเจ้า” มิได้ถูกประณามหรือติโดยการประกาศนี้ โดยการเรียกร้องนี้ของพระบาฮาอุลลาห์ ที่จริงแล้วการประกาศนี้ไม่ควรถูกตีความว่าเป็นการปฏิเสธหรือถือว่าเป็นการตำหนิความรักชาติอย่างมีสติและมีสมอง หรือหาทางบ่อนทำลายความภักดีและความซื่อสัตย์ของบุคคลใดที่มีต่อประเทศของตน การประกาศนี้มิได้ขัดกับความใฝ่ฝันที่ชอบด้วยเหตุผล สิทธิ์และหน้าที่ของรัฐหรือชาติใด ทั้งหมดที่แสดงนัยและประกาศไว้คือ ความไม่เพียงพอของความรักชาติเมื่อคำนึงถึงการเปลี่ยนแปลงขั้นมูลฐานต่างๆ ที่เกิดขึ้นในชีวิตทางเศรษฐกิจของสังคม และการพึ่งพาอาศัยกันระหว่างชาติต่างๆ และเป็นผลมาจากการหดตัวของโลกโดยการปฏิวัติวิธีการสื่อสารคมนาคม ซึ่งเป็นสภาพที่มิได้มีอยู่และไม่สามารถมีอยู่ในสมัยของพระเยซูคริสต์หรือพระโมฮัมหมัด การประกาศนี้เรียกร้องให้มีความจงรักภักดีที่กว้างขึ้น ซึ่งไม่ควรและที่จริงแล้วไม้ได้ขัดกับความจงรักภักดีรองๆ ลงไป อีกทั้งปลูกฝังความรักซึ่งเมื่อพิจารณาถึงขอบเขต ต้องรวมความรักประเทศของตนเข้าไว้ และไม่ได้กันความรักประเทศของตนออกไป โดยความจงรักภักดีที่ตนให้แรงบันดาลใจและความรักที่ตนซึมเข้าไป การประกาศนี้วางรากฐานเพียงอันเดียวเท่านั้นซึ่งบนรากฐานนี้ ความคิดเกี่ยวกับความเป็นพลเมืองของโลกสามารถเจริญเติบโต และโครงสร้างของการประสานสามัคคีโลกสามารถตั้งอยู่ได้ อย่างไรก็ตามการประกาศนี้ยืนกรานให้ข้อพิจารณาระดับชาติและประโยชน์ของกลุ่ม เป็นรองต่อการอ้างสิทธิ์ที่จำเป็นและสำคัญยิ่งของมนุษยชาติโดยรวมทั้งหมด เนื่องด้วยในโลกแห่งการพึ่งพาอาศัยกันระหว่างชาติและประชาชนทั้งหลาย ประโยชน์ของกลุ่มควรได้มาดีที่สุดโดยประโยชน์ของส่วนรวมทั้งหมด [[3]](#footnote-3)*

ท่านโชกิ เอฟเฟนดิ

แม้ความเจริญก้าวหน้าทางการสื่อสารคมนาคมได้ทำให้โลกหดตัวเข้ามาเป็นละแวกบ้านเดียวกัน ซึ่งเกื้อหนุนสำนึกในความเป็นพลเมืองของโลก แต่ด้วยจิตใจยังไม่เปิดรับแรงบันดาลใจให้เกิดสำนึกดังกล่าวอย่างเพียงพอ ชาติทั้งหลายจึงยังเห็นแก่ประโยชน์ของชาติมาก่อน ไม่ยอมให้ประโยชน์ของชาติเป็นรองต่อประโยชน์ของมนุษยชาติโดยรวมทั้งหมด ซึ่งจะเป็นอุปสรรคต่อการรับมือกับปัญหาต่างๆ ของโลก เช่น การบรรลุข้อตกลงเพื่อแก้ไขปัญหาโลกร้อน เพื่อลดอาวุธ หรือแก้ไขข้อพิพาทต่างๆ ระหว่างชาติ รวมถึงสงครามในรูปแบบต่างๆ และนี้คือที่มาของความไม่สงบของโลกและวิกฤติการณ์ทั้งหลายในสังคม ท่านโชกิ เอฟเฟนดิกล่าวไว้ในปี พ.ศ. 2474 (ค.ศ. 1931) ว่า :

*ความไม่สงบและความทุกข์ที่ทรมานมวลมนุษยชาติ เป็นผลที่ตามมาโดยตรงของสงครามโลกอยู่ไม่น้อย และเป็นผลมาจากความไม่สุขุมและสายตาสั้นของบรรดาผู้วางกรอบสนธิสัญญาสันติภาพทั้งหลาย ซึ่งจิตใจที่เอนเอียงเท่านั้นที่จะไม่ยอมรับ...อย่างไรก็ตามเป็นเรื่องเหลวไหลที่จะโต้เถียงว่า สงครามโลกนี้กับความสูญเสียทั้งหมดที่เป็นผลตามมา อารมณ์ร้อนแรงที่สงครามดังกล่าวปลุกขึ้นมา และความเศร้าโศกที่สงครามนี้ก่อไว้ คือตัวการเดียวของความสับสนอย่างไม่เคยมีมาก่อนที่เกือบทุกส่วนของโลกอารยะดิ่งลงไปในปัจจุบัน หัวใจสำคัญที่เราต้องการเน้นคือ มิใช่ความจริงหรือว่าสาเหตุมูลฐานของความไม่สงบของโลกนี้ เป็นผลที่ตามมาไม่มากนักจากสิ่งที่ไม่ช้าก็เร็วจะได้รับการพิจารณาว่าเป็นความล้มเหลวของบรรดาผู้ที่ในมือของพวกเขาชะตาปัจจุบันของประชาชนและชาติทั้งหลายฝากเอาไว้ ที่ไม่สามารถปรับระบบของสถาบันทางเศรษฐกิจและการเมืองของตนให้เข้ากับสิ่งที่จำเป็นยิ่งทั้งหลายของยุคที่มีวิวัฒนาการอย่างรวดเร็ว? วิกฤติการณ์ที่เกิดขึ้นเป็นพักๆ เหล่านี้ที่ทำให้กับสังคมปัจจุบันชักเกร็ง มิใช่มีสาเหตุเบื้องต้นมาจากความไร้สามารถอย่างน่าเศร้าของบรรดาผู้นำที่ยอมรับกันของโลกหรือ ที่ไม่เข้าใจสัญลักษณ์ของสมัยต่างๆ อย่างถูกต้อง ไม่ทิ้งความคิดเดิมของตนและความเชื่อทางศาสนาที่ล่ามตนไว้ และไม่จัดกลไกของรัฐบาลของตนเสียใหม่ ตามมาตรฐานที่แสดงนัยอยู่ในการประกาศที่ยิ่งใหญ่ที่สุดของพระบาฮาอุลลาห์เกี่ยวกับความเป็นหนึ่งเดียวกันของมนุษยชาติ ซึ่งเป็นลักษณะเด่นที่สำคัญของศาสนาที่พระองค์ประกาศ? เพราะหลักธรรมแห่งความเป็นหนึ่งเดียวกันของมนุษยชาติ ซึ่งเป็นศิลาหลักของโลกาธิปไตยของพระบาฮาอุลลาห์ แสดงนัยถึงการบังคับใช้แผนของพระองค์สำหรับการประสานสามัคคีโลก [[4]](#footnote-4)*

ท่านโชกิ เอฟเฟนดิ

## **3. เอกภาพในความหลากหลาย** [Unity in Diversity]

หลักธรรมแห่งความเป็นหนึ่งเดียวกันของมนุษยชาติของพระบาฮาอุลลาห์นี้ มิได้มุ่งหมายจะล้มเลิกระบบการปกครองตนเองของแต่ละชาติ หรือให้ชนชาติทั้งหลายละทิ้งประเพณีและสิ่งต่างๆ ที่เป็นเอกลักษณ์ของตนเอง แล้วหันมาทำอะไรเหมือนกันหมดเช่นแต่งตัวเหมือนกัน แต่เป็นเอกภาพในความหลากหลาย ซึ่งท่านโชกิ เอฟเฟนดิ สาธยายความหมายของหลักธรรมนี้ไว้ตั้งแต่ปี พ.ศ. 2474 (ค.ศ. 1931) ว่า :

*หลักธรรมนี้มิได้มุ่งหมายจะบ่อนทำลายรากฐานทั้งหลายของสังคมที่มีอยู่ หากแต่พยายามขยายรากฐานของสังคมให้กว้างขึ้น หล่อสถาบันต่างๆ เสียใหม่ในลักษณะที่สอดคล้องกับความต้องการของโลกที่เปลี่ยนแปลงอยู่ตลอด หลักธรรมนี้มิได้ขัดกับหรือบ่อนทำลายความจงรักภักดีที่แท้จริงและสมเหตุสมผล จุดประสงค์ของหลักธรรมนี้มิไช่จะดับเปลวไฟแห่งความรักชาติที่ฉลาดและมีสติในหัวใจของมนุษย์ทั้งหลาย หรือล้มเลิกระบบการปกครองตนเองของแต่ละชาติ ซึ่งจำเป็นอย่างยิ่งหากจะหลีกเลี่ยงความชั่วร้ายของการรวมอำนาจมากเกินไป หลักธรรมนี้มิได้ละเลยหรือพยายามระงับความหลากหลายทางชาติพันธุ์กำเนิด ภูมิอากาศ ประวัติศาสตร์ ภาษาและประเพณี ความคิดและนิสัย ที่ทำให้ประชาชนและชาติทั้งหลายแตกต่างกัน หลักธรรมนี้เรียกร้องให้มีความจงรักภักดีที่กว้างกว่า มีความใฝ่ฝันที่กว้างใหญ่กว่าความใฝ่ฝันใดๆ ที่เคยจูงใจมนุษยชาติ และยืนกรานว่าความต้องการและผลประโยชน์ระดับชาติเป็นรองต่อสิทธิที่เหนือกว่าของโลกที่ประสานเข้าด้วยกัน หลักธรรมนี้ปฏิเสธการรวมอำนาจมากเกินไปในด้านหนึ่ง และไม่ข้องเกี่ยวกับความพยายามจะเป็นเอกรูปในอีกด้านหนึ่ง คติพจน์ของหลักธรรมนี้คือเอกภาพในความหลากหลาย ดังที่พระอับดุลบาฮาอธิบายไว้ว่า :*

*“จงพิจารณาดอกไม้ในสวนหนึ่ง แม้ว่าแตกต่างกันตามชนิด สี รูปทรงและรูปร่าง กระนั้นเนื่องด้วยดอกไม้เหล่านี้ได้รับความชุ่มชื่นโดยน้ำจากน้ำพุเดียวกัน ได้รับการฟื้นชีวิตโดยลมหายใจของวายุเดียวกัน สดชื่นโดยรังสีของดวงอาทิตย์เดียวกัน ความหลากหลายนี้เพิ่มเสน่ห์และความงามของดอกไม้ เป็นสิ่งไม่รื่นตาเพียงไรหากดอกไม้และพืชทั้งหมด ใบไม้ ดอก ผลไม้ กิ่งและต้นไม้ทั้งหมดของสวนนั้นมีรูปร่างและสีเดียวกัน! ความหลากหลายของสี รูปทรงและรูปร่าง เติมความอุดมและประดับสวนนั้น และเพิ่มอิทธิพลของสวน ทำนองเดียวกันเมื่อความคิด อารมณ์และอุปนิสัยใจคอต่างๆ มากมาย ถูกรวมไว้ด้วยกันภายใต้อานุภาพและอิทธิพลของศูนย์กลางเดียวกัน ความงามและความรุ่งโรจน์ของความสมบูรณ์ของมนุษย์จะถูกเปิดเผยและแสดงให้เห็นชัด” [[5]](#footnote-5)*

ท่านโชกิ เอฟเฟนดิ

## **4. ระดับบุคคลแผ่ไปถึงระดับโลก** [Individual to Global Level]

คนทุกกลุ่มทุกหมู่เหล่าจะเจริญก้าวหน้าไม่ได้หากไร้ซึ่งความสามัคคีเป็นหนึ่งเดียวกัน แต่ความสามัคคีที่มีอยู่มักเป็นความสามัคคีที่คับแคบเช่น คนในครอบครัวหนึ่งสามัคคีกันเพื่อต่อสู้กับคนนอกครอบครัวหรือคนครอบครัวอื่น คนอาชีพหนึ่งสามัคคีกันเพื่อต่อสู้กับคนอาชีพอื่น คนพรรคการเมืองหนึ่งสามัคคีกันเพื่อต่อสู้กับคนพรรคการเมืองอื่น คนศาสนาหนึ่งสามัคคีกันเพื่อต่อสู้กับคนอีกศาสนาหนึ่งหรืออีกนิกายหนึ่งในศาสนาเดียวกัน คนกลุ่มหนึ่งหรือถิ่นหนึ่งสามัคคีกันเพื่อต่อสู้กับคนอีกกลุ่มหนึ่งหรืออีกถิ่นหนึ่ง ประชาชนประเทศหนึ่งสามัคคีกันเพื่อต่อสู้กับประชาชนอีกประเทศหนึ่ง หรือสามัคคีเพราะมีศัตรูร่วมกัน เมื่อไม่มีศัตรูร่วมกันก็เลิกสามัคคีกัน

แต่ความสามัคคีหรือความเป็นหนึ่งเดียวกันของมนุษยชาติตามหลักธรรมของของศาสนาบาไฮ ไม่ใช่ความสามัคคีที่คับแคบเช่นนี้ แต่เป็นความสามัคคีที่ขยายวงกว้างออกไปกล่าวคือ คนในครอบครัวหนึ่งสามัคคีกันเพื่อสามัคคีกับคนครอบครัวอื่น เมื่อหลายๆครอบครัวสามัคคีกันก็จะทำให้หมู่บ้านหรือท้องถิ่นนั้นสามัคคีกัน เมื่อคนแต่ละท้องถิ่นสามัคคีกันเพื่อสามัคคีกับคนท้องถิ่นอื่นก็จะทำให้จังหวัดนั้นมีความสามัคคี เมื่อคนในแต่ละจังหวัดสามัคคีกันเพื่อสามัคคีกับคนจังหวัดอื่นหรือภาคอื่น คนในชาติก็จะสามัคคีกัน และสุดท้ายเมื่อประชาชนในแต่ละประเทศสามัคคีกันเพื่อสามัคคีกับประชาชนประเทศอื่น เอกภาพของโลกที่มนุษยชาติเป็นเสมือนประชาชาติเดียวกันจะบังเกิดขึ้นได้บนสำนึกเช่นนี้ :

*จงสังเกตดูว่าเมื่อมีความสามัคคีในครอบครัวหนึ่ง กิจการต่างๆ ของครอบครัวนั้นดำเนินไปอย่างง่ายดายเพียงไร สมาชิกของครอบครัวนั้นก้าวหน้าไปอย่างไร พวกเขาเจริญรุ่งเรืองอย่างไรในโลก ความห่วงใยของพวกเขาคล้องจองกัน พวกเขามีความสบายและสงบ ปลอดภัย ฐานะของพวกเขาเป็นที่รับประกัน พวกเขาเป็นที่อิจฉาของทุกคน เมื่อแต่ละวันผ่านไประดับความสำเร็จและเกียรติที่ยังยืนของครอบครัวดังกล่าวมีแต่จะเพิ่มขึ้น และหากเราขยายวงของความสามัคคีนี้ออกไปสักหน่อยให้ครอบคลุมบรรดาผู้ที่อาศัยอยู่ในหมู่บ้านเดียวกัน ที่หาทางรักใคร่สามัคคีกัน คบหากันด้วยความเมตตาต่อกันและกัน จะเห็นว่าพวกเขาจะก้าวหน้าไปได้มากเพียงไหน พวกเขาจะปลอดภัยและได้รับการคุ้มครองอย่างไร จากนั้นขอให้เราขยายวงออกไปอีกหน่อยให้กินไปถึงบรรดาผู้ที่อาศัยอยู่ในเมืองเดียวกันทั้งหมด หากพวกเขามีสายใยแห่งความสามัคคีที่เหนียวแน่น พวกเขาจะก้าวหน้าไปได้ไกลเพียงไรแม้ในช่วงเวลาสั้นๆ และจะมีพลังโน้มน้าวเพียงไหน และหากวงของความสามัคคีขยายออกไปอีก กล่าวคือ หากบรรดาผู้ที่อาศัยอยู่ในประเทศเดียวกันมีหัวใจที่รักสงบ ปรารถนาที่จะร่วมมือกันด้วยหัวใจและวิญญาณทั้งหมด และอาศัยอยู่ด้วยความสามัคคีกัน และหากพวกเขาเมตตาและรักใคร่ต่อกันและกัน ประเทศนั้นจะมีความเบิกบานอย่างไม่รู้สิ้นและความรุ่งโรจน์ที่ยั่งยืน จะมีสันติสุข ความอุดมสมบูรณ์ และความมั่งคั่งที่ไพศาล*

*ดังนั้นจงสังเกตดูว่า หากทุกสกุล ทุกชนเผ่า ทุกชุมชน ทุกชาติ ทุกประเทศ ทุกอาณานิคมในโลก เข้ามาอยู่ภายใต้ชายคาเดียวกันที่เชื่อในความเป็นหนึ่งเดียวกันของมนุษยชาติ และประกาศความเป็นสากลของมนุษย์ด้วยรังสีที่เจิดจ้าของดวงอาทิตย์แห่งสัจธรรม หากพวกเขาทำให้ทุกชาติและทุกความเชื่อทางศาสนาอ้าแขนเข้าหากันและกัน สถาปนาสภาแห่งโลก และทำการผูกสมาชิกทั้งหลายในสังคมด้วยสายสัมพันธ์ที่แน่นแฟ้น อะไรจะเกิดขึ้น? ไม่มีข้อสงสัยเลยว่าด้วยความงามที่น่ารักทั้งหมด พระผู้เป็นที่รักยิ่งจากสวรรค์จะมาปรากฏด้วยความรุ่งโรจน์ที่บริบูรณ์ของพระองค์ต่อที่ชุมนุมของโลก พร้อมกับกองทัพขนาดใหญ่แห่งพลังความแข็งแกร่งของสวรรค์และพระพรของมนุษย์ [[6]](#footnote-6)*

พระอับดุลบาฮา

*ระบบโลกสามารถก่อตั้งได้บนสำนึกที่ไม่สั่นคลอนในความเป็นหนึ่งเดียวกันของมนุษยชาติเท่านั้น ซึ่งเป็นสัจธรรมที่ศาสตร์ทุกสาขาของมนุษย์ยืนยัน มานุษยวิทยา สรีรวิทยา จิตวิทยา ยอมรับว่ามนุษย์มีสายพันธุ์เดียวเท่านั้น แม้จะมีความแตกต่างกันอย่างไม่สิ้นสุดในลักษณะที่เป็นรองอื่นๆ ของชีวิต การจะยอมรับสัจธรรมนี้จำเป็นต้องละทิ้งอคติทุกชนิด อคติทางเชื้อชาติ ชนชั้น สีผิว ความเชื่อทางศาสนา ชาติ เพศ ระดับของอารยธรรมทางวัตถุ ทุกสิ่งที่ทำให้ประชาชนถือว่าตนเหนือกว่าผู้อื่น*

*การยอมรับความเป็นหนึ่งเดียวกันของมนุษยชาติ คือเงื่อนไขแรกขั้นมูลฐานที่จำเป็นสำหรับการบริหารและจัดระบบโลกใหม่ให้เสมือนเป็นประเทศเดียว เป็นบ้านของมนุษยชาติ การยอมรับหลักธรรมนี้อย่างเป็นสากล เป็นสิ่งจำเป็นสำหรับความพยายามใดก็ตามที่จะสถาปนาสันติภาพของโลกให้สำเร็จ ดังนั้นหลักธรรมนี้ควรได้รับการประกาศอย่างเป็นสากล สอนในโรงเรียนทั้งหลาย และยืนยันอยู่ตลอดเวลาในทุกชาติ เป็นการเตรียมตัวสำหรับการเปลี่ยนแปลงอย่างค่อยเป็นค่อยไปในโครงสร้างสังคมตามที่หลักธรรมนี้แสดงนัยไว้ [[7]](#footnote-7)*

สภายุติธรรมสากล

สำนึกในความเป็นหนึ่งเดียวกันของมนุษยชาตินี้ที่เริ่มต้นในจิตใจ ต้องอาศัยกลไกที่จะแสดงจิตสำนึกนี้ออกมาเป็นรูปธรรมในทางปฏิบัติ และกลไกดังกล่าวมีอยู่ในโครงสร้างสังคมและสถาบันที่ออกแบบไว้ในระบบบริหารบาไฮ [[8]](#footnote-8) ที่มีเครือข่ายเชื่อมโยงกันเป็นเอกภาพทั่วโลก และเชื่อมโยงคนแต่ละท้องถิ่นทั่วทั้งโลกเข้าด้วยกัน ซึ่งในอนาคตอันไกลจะค่อยๆ พัฒนาขึ้นเป็นระบบโลกใหม่ของพระบาฮาอุลลาห์ เป็นสหพันธรัฐแห่งโลกบาไฮ ที่จะผูกรัฐและชาติทั้งหมดให้เป็นสมาชิกครอบครัวเดียวกัน :

*หลักธรรมแห่งความเป็นหนึ่งเดียวกันของมนุษยชาติซึ่งเป็นศูนย์กลางของคำสอนทั้งหมดของพระบาฮาอุลลาห์ มิได้เป็นเพียงการระเบิดอารมณ์ออกมาด้วยความเขลา หรือเป็นการแสดงความหวังที่คลุมเครือด้วยความศรัทธา คำอ้อนวอนของหลักธรรมนี้ไม่ควรถือว่าเป็นเหมือนกับการปลุกจิตวิญญาณแห่งภราดรภาพและไมตรีจิตในหมู่มนุษย์เท่านั้น หรือมุ่งหมายเพียงจะปลูกฝังการร่วมมือกันด้วยความกลมเกลียวในหมู่ประชาชนและชาติทั้งหลาย หลักธรรมนี้มีนัยที่ลึกซึ้งกว่า มีคำกล่าวอ้างที่ยิ่งใหญ่กว่าสิ่งใดๆ ที่ศาสนทูตทั้งหลายในอดีตเคยได้รับอนุญาตให้นำเสนอ เนื้อหาของหลักธรรมนี้ประยุกต์ใช้ได้กับไม่เพียงแต่บุคคลเท่านั้น แต่โดยเบื้องต้นแล้วยังเอาใจใส่ลักษณะของความสัมพันธ์ทั้งหลายที่จำเป็นที่ต้องผูกรัฐและชาติทั้งหมดให้เป็นสมาชิกครอบครัวเดียวกัน หลักธรรมนี้มิได้เป็นเพียงการแถลงอุดมคติหนึ่ง แต่สัมพันธ์อย่างแยกไม่ได้กับสถาบันที่สามารถเป็นรูปธรรมของสัจธรรมนี้ สาธิตความเชื่อถือได้ของตน และทำให้อิทธิพลของตนยืนยง หลักธรรมนี้แสดงนัยถึงการเปลี่ยนแปลงองค์ประกอบของโครงสร้างสังคมในปัจจุบันอย่างที่โลกไม่เคยประสบมาก่อน และเป็นการท้าทายที่ทั้งกล้าหาญและเป็นสากลต่อความเชื่อทางศาสนาระดับชาติที่พ้นสมัย ซึ่งเคยมียุคสมัยของตนเอง และในวิถีปกติของเหตุการณ์ต่างๆ ที่พระผู้บริบาลชักนำและควบคุม จะต้องเปิดทางให้กับกอสเปวใหม่ที่แตกต่างกันโดยมูลฐานและเหนือกว่าสิ่งที่โลกเคยคิดอย่างไม่มีสิ้นสุด หลักธรรมนี้เรียกร้องให้มีการปฏิสังขรณ์และลดกำลังทหารทั่วโลกอารยะ ซึ่งเป็นโลกที่ประสานเข้าด้วยกันในทุกลักษณะที่สำคัญของชีวิต ของกลไกการปกครอง ของความใฝ่ฝันทางศีลธรรม ของการค้าและการคลัง ของอักษรและภาษา และกระนั้นชาติทั้งหลายที่เป็นหน่วยต่างๆ ของสหพันธ์นี้ก็ยังมีเอกลักษณ์ที่หลากหลายอย่างไม่มีสิ้นสุด*

*หลักธรรมนี้แสดงถึงวิวัฒนาการของมนุษย์ไปสู่จุดสมบูรณ์ที่เริ่มต้นมาจากกำเนิดของครอบครัว ถัดมาพัฒนาขึ้นมาเป็นความเป็นปึกแผ่นของชนเผ่าได้สำเร็จ และนำไปสู่การรวมตัวกันเป็นนครรัฐ และต่อมาขยายออกไปเป็นสถาบันของชาติอธิปไตยที่เป็นเอกราชทั้งหลาย*

*หลักธรรมแห่งความเป็นหนึ่งเดียวกันของมนุษยชาติที่ประกาศโดยพระบาฮาอุลลาห์ ให้การยืนยันอย่างจริงจังว่า การบรรลุถึงระยะสุดท้ายนี้ในวิวัฒนาการที่มโหฬารนี้ ไม่ใช่เพียงจำเป็นแต่ยังหลีกเลี่ยงไม่ได้ การบังเกิดขึ้นจริงของหลักธรรมนี้กำลังใกล้เข้ามาอย่างรวดเร็ว และไม่มีสิ่งใดที่ปราศจากอานุภาพที่ก่อกำเนิดจากพระผู้เป็นเจ้า ที่สามารถสถาปนาความเป็นหนึ่งเดียวกันนี้ [[9]](#footnote-9)*

ท่านโชกิ เอฟเฟนดิ

แน่นอนว่าชุมชนบาไฮมีหน้าที่สาธิตด้วยการแสดงให้เห็นจริงว่า หลักธรรมแห่งความเป็นหนึ่งเดียวกันของมนุษยชาติไม่ใช่ *“การระเบิดอารมณ์ออกมาด้วยความเขลา หรือเป็นการแสดงความหวังที่คลุมเครือด้วยความศรัทธา”* แต่จะบังเกิดขึ้นจริงอย่างหลีกเลี่ยงไม่ได้ และขณะที่กระแสชาตินิยมทวีกำลังขึ้นมาแบ่งแยกชาติ ชนชั้น เชื้อชาติและหลักความเชื่อต่างๆ ออกจากกันมากยิ่งขึ้น สภายุติธรรมสากลในสารเรซวาน เมษายน พ.ศ. 2560 (ค.ศ. 2017) ได้กำชับชุมชนบาไฮทั่วโลกอีกครั้ง ให้แสดงพลังสามัคคีในประชาคมโลกของตนเป็นตัวอย่างและความหวังแก่โลกที่กำลังแตกแยกและขัดแย้งกันรุนแรงขึ้นทุกที :

*หน้าที่ที่ผูกมัดเหล่าผู้ซื่อสัตย์ให้ต้องทำนั้นมีความเร่งด่วนยิ่งขึ้นเพราะความสับสน ความไม่ไว้วางใจและความมืดมัวในโลก ที่จริงแล้วมิตรสหายควรใช้ทุกโอกาสในการส่องแสงที่สามารถให้ความสว่างแก่หนทาง ให้ความมั่นใจแก่ผู้ที่กังวล และให้ความหวังแก่ผู้ที่กำลังสิ้นหวัง เราระลึกถึงคำแนะนำที่ท่านศาสนภิบาลให้ไว้แก่ชุมชนบาไฮแห่งหนึ่งด้วยถ้อยคำที่ดูเหมือนว่ามุ่งหมายไว้สำหรับช่วงเวลาของเราเอง: “ขณะที่โครงสร้างของสังคมในปัจจุบันพองจนเป็นรอยแตกภายใต้การบีบคั้นและแรงกดดันของเหตุการณ์ที่เป็นลางร้ายและหายนะทั้งหลาย ขณะที่ความแตกแยกที่กำลังถ่างรอยแยกที่แบ่งชาติ ชนชั้น เชื้อชาติและหลักความเชื่อต่างๆ ออกจากกัน ทวีจำนวนขึ้น บรรดาผู้ดำเนินแผนงานต้องสำแดงความสมัครสมานยิ่งขึ้นในชีวิตทางธรรมและกิจกรรมบริหารทั้งหลายของตน และสาธิตมาตรฐานที่สูงกว่าเดิมของความพยายามที่ประสานกัน การช่วยเหลือกันและกัน และการพัฒนาที่สอดคล้องกันในวิสาหกิจร่วมกันทั้งหลายของตน” โดยการเน้นอยู่เสมอถึงนัยสำคัญทางจิตวิญญาณของงานของศาสนา และความมุ่งมั่นอย่างเด็ดเดี่ยวที่ศาสนิกชนทั้งหลายจะต้องปฏิบัติหน้าที่อันศักดิ์สิทธิ์ของตน ท่านโชกิ เอฟเฟนดิได้เตือนเช่นกันไม่ให้เข้าไปมีส่วนในการถกเถียง การพัวพันและการทะเลาะเบาะแว้งทางการเมือง ท่านเร่งเร้าในอีกโอกาสว่า “ขอให้พวกเขาขึ้นมาเหนือการถือประโยชน์เฉพาะกลุ่มและการเล่นพรรคเล่นพวก เหนือการโต้เถียงที่ไร้สาระ ความเจ้าเล่ห์ที่ใจแคบ ความคลั่งไคล้ชั่วประเดี๋ยวที่ปั่นป่วนพื้นผิวพิภพและจับความสนใจของโลกที่กำลังเปลี่ยนแปลง” เหล่านี้คือฟองและละอองน้ำที่กระเซ็นขึ้นมาอย่างหลีกเลี่ยงไม่ได้ขณะที่คลื่นระลอกแล้วระลอกเล่าซัดใส่สังคมที่อลหม่านและแบ่งแยกจนรวน เป็นการเสี่ยงเกินไปหากมัวแต่เสียสมาธิไปกับเรื่องพวกนี้ เนื่องด้วยสาวกทุกคนของพระบาฮาอุลลาห์รู้ดีว่า ความผาสุกในที่สุดของมนุษยชาติขึ้นอยู่กับการข้ามพ้นความแตกต่างทั้งหลายของตน และการสถาปนาความสามัคคีของตนอย่างมั่นคง ทุกสิ่งที่บาไฮให้การเกื้อหนุนชีวิตความเป็นไปในสังคมมุ่งหมายจะทำนุบำรุงความสามัคคี ทุกความพยายามในการสร้างชุมชนมุ่งมาที่จุดหมายเดียวกันนี้ สำหรับผู้ที่เหนื่อยหน่ายกับการสู้กัน ชุมชนทั้งหลายที่กำลังเติบโตภายใต้เงาของพระนามอันยิ่งใหญ่ที่สุดเสนอตัวอย่างที่มีพลังของสิ่งที่ความสามัคคีสามารถบรรลุได้ [[10]](#footnote-10)*

สภายุติธรรมสากล

1. *The World Order of Bahá'u'lláh*, p. 36 [↑](#footnote-ref-1)
2. *The World Order of Bahá’u’lláh*, p. 38-9 [↑](#footnote-ref-2)
3. *The Promised Day Is Come*, p. 121-2 [↑](#footnote-ref-3)
4. *The World Order of Bahá’u’lláh*, p. 35 [↑](#footnote-ref-4)
5. *The World Order of Bahá’u’lláh*, p. 41-2 [↑](#footnote-ref-5)
6. *Selections from the Writings of ‘Abdu’l-Bahá*, p .279-80 [↑](#footnote-ref-6)
7. *The Promise of World Peace*, พ.ศ. 2529 (ค.ศ. 1986), section III [↑](#footnote-ref-7)
8. ดูเอกสาร “ระบบโลกใหม่ของพระบาฮาอุลลาห์” และ “งานฉลองบุญสิบเก้าวัน” [↑](#footnote-ref-8)
9. *The World Order of Bahá’u’lláh*, p. 42-3 [↑](#footnote-ref-9)
10. *Riḍván Message* พ.ศ. 2560 (ค.ศ. 2017), paragraph 3 [↑](#footnote-ref-10)